Sulejman Redžić

**Sulejman Redžić** (Jajce 1954. - Sarajevo 2013.), bio je akademik i profesor Prirodnomatematičkog fakulteta na Univerzitetu Sarajevo, ekolog i stručnjak za Dinaride, poznat kao jedan od vodećih intelektualaca i prirodoslovaca u BiH.

## Životopis i rad

Sulejman Redžić je rodjen 1954. u Jajcu, roditelji su mu Suljo i Hasema Redžić, gdje je u rodnom gradu završio gimnaziju. Zatim je završio studij biologije eksperimentalnog smjera godine 1977, na Prirodnomatematskom fakultetu Univerziteta u *Sarajevu*. Na istom Fakultetu je završio i postdiplomski studij iz Ekologije i zaštite životne sredine 1982. i doktorirao 1990. godine. Oženjen je za dr. Amiru Pekuša-Redžić i ima dvije kćerke (Belma i Ismeta). Za dopisnog člana ANUBiH je izabran 2008. godine. Akademik prof.dr. Sulejman Redžić je nesretno stradao pri zimskom izletu u sniježnom kanjonu gornje Miljacke iznad Sarajeva, 7. januara 2013. godine.

Postoje sumnje o prilikama njegove smrti.

## Stručne specijalizacije

Dodatnu je naobrazbu i specijalizaciju stekao studijskim boravcima u nizu uglednih znanstveno-istraživačkih institucija:
* prvo na Odjelu Geobotanike i ekologije biljaka u Zavodu za botaniku Prirodoslovno-matematičkog fakulteta na Sveučilištu u *Zagrebu* od 1988.,
* Royal Botanic Garden - *Edinburgh* (V. Britanija) 1997,
* University Botanic Garden - *Cambridge*, Department of Plan Sciences of Cambridge University (Engleska) 1997. i 2005,
* Departmet of Ecological Botany - *Uppsala* University (Švedska) 1998,
* Botanic Garden and Department of Vegetation Ecology - Università *La Sapienza* di Roma (Italija) 1999, 
* Det Naturvidenskabelige Fakultet - *Kobenhavns* Universitet (Danska) 2000.- 2001,
* Faculty of Science - University of *Kingston* god. 2000,
* Ege Tarımsal Araştırma Enstitüsü (ETAE) - *Izmir* (Turska) 2003,
* Universitat Politècnica de Catalunya - *Barcelona* (Španjolska) 2007, 
* Department of Pharmaceutical Sciences - University of *Graz* (Austrija) 2007,
* Fatih Üniversitesi - *Istanbul* (Turska) 2007,
* Orto Botanico dell’Università di *Pisa* (Italija) 2009, ... itd.

## Djelatnost i zasluge

Sulejman Redžić je bio dugogodišnji redoviti profesor Prirodnomatematskog fakulteta na Univerzitetu u Sarajevu, znanstvenog područja: ekologija i zaštita životne sredine. Izvodio je visokoškolsku nastavu na Prirodnomatematskom, Farmaceutskom i Arhitektonskom fakultetu Univerziteta u Sarajevu, pa Visokoj zdravstvenoj školi u Sarajevu, Prirodnomatematskom i Farmaceutskom fakultetu Univerziteta u Tuzli, te Biotehničkom fakultetu u Bihaću. Postdiplomsku višu nastavu je vršio na više fakulteta: Centar za interdisciplinarne postdiplomske studije Univerziteta u Sarajevu, “State Magnament and Humanitarian Affairs” (Univerzitet u Sarajevu i Univerzita “La Sapienza” di Roma), pa Prirodnomatematski, Farmaceutski, Mašinski, Poljoprivredni, Šumarski i Veterinarski fakulteti Univerziteta u Sarajevu, Prirodnomatematski fakultet Univerziteta u Tuzli, Mašinski fakultet Univerziteta u Zenici, Fakultet islamskih nauka u Sarajevu.

## Znanstvena istraživanja

Područja znanstvenog interesa Sulejmana Redžića jesu:
* Temeljna **ekologija** tj. pobliže sinekologija, singeneza, teorijska ekologija, autekologija biljaka, humana ekologija, ekološko modeliranje, molekularna ekologija. 
* **Biogeografija:** horologija, fitogeografija, filogeografija, endemogeneza. 
* *Zaštita životne sredine:* globalna ekologija, ekološko planiranje, održivi razvoj, ekološko inženjerstvo, ekološka konzervacija i restauracija, naobrazba i informiranje, ekološka kultura.

Rukovodio je mnogim međunarodnim, regionalnim i lokalnim projektima i sudjelovao s referatima na 94 znanstvena skupa u BiH i inozemstvu. Objavio je preko 220 znanstvenih radova i brojne stručno-popularne članke. Njegovi znanstveni radovi se navode u mnogim svjetskim bazama podataka i citirani su u razim znanstvenim časopisima i knjigama domaćih i stranih autora. Bio je dekan Prirodnomatematskog fakulteta Univerziteta u Sarajevu, osnivač je Centra za ekologiju i prirodne resurse Prirodnomatematskog fakulteta u Sarajevu i Laboratorije za palinologiju pri Centru za ekologiju i prirodne resurse Prirodnomatematskog fakulteta u Sarajevu – prve takve u BiH.

## Vanjske veze
* Nekrolog na stranici Radija Slobodna Evropa

## Reference